**Nemhivatalos tájékoztató a szakképzési beiskolázáshoz**

2020 szeptemberétől alapvetően megváltozott a szakképzés rendszere. Cikkünkben megkíséreljük érthetően összefoglalni a jelenlegi rendszer azon sajátosságait, amit a továbbtanulási döntésnél ismerni kell.

Részletes információk érhetők el a <https://szakkepzes.ikk.hu/> oldalról. Szemléltető ábrák: [https://palyaorientacio.nive.hu/videotar/kozepfoku-iskolatipusok-2020-ginop-624.](https://palyaorientacio.nive.hu/videotar/kozepfoku-iskolatipusok-2020-ginop-624)

Letölthető kiadvány magyarázó cikkekkel: <https://palyavalasztas.hmpedszakszolgalat.hu/wp-content/uploads/2020/12/PV_21-22_web.pdf>

Aktualizálva 2020. december 29-én.

**A legfontosabb tudnivalók**

* Az érettségit adó szakmai oktatás neve **technikum**: ez a 13. évfolyam végén érettségit és középfokú szakmai (technikusi) végzettséget ad. Az eddigiekkel ellentétben 4 év után nem hagyható el érettségivel. 9-10.-ben ágazati alapozás folyik, 11. évfolyamtól egy adott szakmára történik a felkészítés. A szakirányú felsőoktatásba való bekerülés könnyebb lesz, de aki más irányban akar boldogulni, az eddiginél is nehezebb helyzetbe kerül.
* A technikumok egy részében lehetőség lesz **okleveles technikus** végzettség megszerzésére, amely szerves kapcsolatban van a felsőoktatással, és kreditpontokat jelent a továbbtanulásnál.
* A **művészeti képzések** nagy része és **a pedagógiai/gyógypedagógiai asszisztens** képzés nem technikumokban, hanem a köznevelésben maradó ötéves **szakgimnáziumokban** folyik. Itt nincs ösztöndíj, a záróvizsga nem ad középfokú szakmai végzettséget, de elhagyható érettségivel 12.-ben.
* A hároméves szakképzés neve **szakképző iskola**. Ennek első évfolyamán az adott ágazat általános ismereteit tanítják, utána kell szakmát választani. A szakmaszerzés után esti tagozaton két év alatt szerezhető érettségi.
* Egyes iskolákban **előkészítő (orientációs) évfolyam** is indul.
* A technikumokban és a szakképző iskolákban **minden ágazaton és minden szakmában** – az orientációs évfolyamon is – lesz **ösztöndíj**. Ennek havi mértéke a szakképző iskolák 9. évfolyamán kb. 16 ezer, a technikumok 9-10. évfolyamán 8 ezer Ft, a további évfolyamokon mindkét iskolatípusban tanulmányi eredménytől függően kb. 8-56 ezer Ft. A 11-13., illetve 10-11. évfolyamokon duális képzésben résztvevők munkaszerződést köthetnek, amiért 100-160 ezer Ft **munkabér** jár.
* A **szociálisan hátrányos helyzetű** tanulók, ha tanulmányi átlaguk jobb 3,5-nél, további 32 ezer Ft ösztöndíjra pályázhatnak.
* Az SNI-s tanulók **szakiskoláiban** nem lesz ösztöndíj. Itt részszakma vagy az általánosnál hosszabb idő alatt szakma szerezhető.
* A **gimnáziumot végzettek** 2 év alatt szerezhetnek szakmát. Nekik is jár ösztöndíj, munkadíj.

**Bővebben:**

1. **Az új rendszer**

A szakképzés teljesen különvált a közneveléstől. Nemcsak a fenntartó más, hanem *a teljes szabályozás kettéválik:* a szakképző intézményekben tanulókra és az ott dolgozókra kizárólag a szakképzési törvény lesz érvényes. A szakképző intézmények többsége továbbra is az Innovációs és Technológiai Minisztériumhoz tartozik majd, de néhány többféle iskolatípust egyesítő intézménynek az EMMI, ill. a tankerületek lesz a „főnöke”. A korábban a szakképzéshez tartozó iskolák, képzések egy része most a közneveléshez tartozik: ilyenek elsősorban a fogyatékkal élők szakiskolái és bizonyos művészeti-kulturális-pedagógiai szakképesítést adó szakgimnáziumok.

1.  **Felvételi, kompetenciamérés**  
A felvételi rendszer *egyelőre nem változik*. *A nyolcadikban kötelező pályaválasztási kompetencia/képesség”mérés”eredménye nem befolyásolja a továbbtanulást, csak tájékoztató jellegű.*

**2. Iskolatípusok**

Két iskolatípus *elnevezése megváltozott*: a szakgimnáziumokból általában technikum, a szakközépiskolákból (az egykori szakmunkásképzőkből) szakképző iskola lett. Azok az iskolák azonban, amelyek pedagógiai-közművelődési, illetve bizonyos művészeti területeken folytatnak képzéseket, továbbra is szakgimnázium néven futnak.

A középfokú intézmény lehet:

* gimnázium (8,6,4,5 éves)
* szakgimnázium (4+1 éves)
* szakiskola
* készségfejlesztő szakiskola
* technikum (5, egyes esetekben 6 éves, előtte lehet nyelvi előkészítő évfolyam)
* szakképző iskola (3 éves, előtte lehet előkészítő évfolyam)

Az első négy köznevelési, az utolsó kettő szakképző intézmény.

3. **Szakmák, szakképesítések, ágazatok**

A szakképző iskolákban a szakmajegyzékben szereplő *(alap)szakmákat*, a szakiskolákban *részszakmát vagy* hosszabb idő alatt szakmát lehet szerezni. Szakmát már *csak iskolában* lehet szerezni, felnőttképzésben nem. (Természetesen iskolai esti képzés lehetséges; ez ingyenes, de nem jár hozzá diákigazolvány.) Aki az iskolában szakmai vizsgát tesz a szakmákból, annak középfokú végzettsége és szakképzettsége lesz, aki részszakmát, annak nem lesz szakképzettsége, csak alapfokú végzettsége.

A szakmák bemutatása, képesítési követelményei, illetve a régi és az új OKJ ágazatainak, szakmáinak megfeleltetése megtalálható a [https://szakkepzes.ikk.hu](https://szakkepzes.ikk.hu/#uj)oldalon. A köznevelésben megszerezhető pedagógiai és művészeti szakképesítések programkövetelményei a <https://szakkepesites.ikk.hu/> címről érhetők el. A részszakmáknak nincs listája, csak a megfelelő szakmák Képesítési és képzési követelményeiből ismerhetők meg.

*Mind a technikumokba, mind a szakképző iskolákba ágazatra kell jelentkezni, és 10., illetve 9. évfolyam után kell az ágazaton belül szakmát választani***.** Az iskolának tájékoztatójában meg kell neveznie a választható szakmákat.

Az eddigiekkel ellentétben *a* hároméves *szakképző iskola első évében* ágazati alapozás folyik m. A 9., technikumban a 10. évfolyam végén *ágazati alapvizsgát kell tenni.* Elvileg ez biztosítja az egyes szakmák, ill. az iskolatípusok közötti átjárhatóságot, azonban nem tudjuk, hogy a gyakorlatban ez valós lehetőséget jelent-e majd. (Még kevésbé látszik, hogy hogyan lehetséges az ágazatok közötti átjárás.)

**4. Az 5 éves technikum**

A technikumban továbbra is érettségire felkészítő képzés és szakmai oktatás folyik az első 4 évben és kizárólag szakmai oktatás az 5. évben, azonban *nem lesz lehetőség arra, hogy valaki 4 év után érettségivel kilépjen a képzésből:* 12.-ben 3 tantárgyból lehet majd érettségit tenni, azonban a bizonyítványt csak 13. után adják ki, amikor a nyelvi érettségit és a szakmai vizsgát is letette a tanuló*.* Szakmai tárgyból nem kell érettségit tenni, a *szakmai vizsga számít majd 5. érettségi tárgynak*. Ez könnyebbség azoknak, akik technikus végzettséget akarnak szerezni, de *megnehezíti a nem szakirányú továbbtanulást*, és kérdésessé teszi, hogy érdemes-e a technikumot választani annak, akinek várhatóan még alakul az érdeklődése. A problémát enyhíti, hogy elvileg az első, esetleg a második évben lehetőség van átkerülni gimnáziumba vagy ágazatot váltani. Az új NAT szerint magyar, történelem, matematika tárgyakból a gimnázium és a technikum óraszáma megegyezik, és bármely közismereti tárgy kerettanterve azonos lesz a két iskolatípusban – de lesznek olyan közismereti tárgyak, amelyeket technikumban nem oktatnak.

A technikumban *10.-ben ágazati alapvizsgát kell tenni, és a 11. évfolyamtól egy adott szakmára történik a felkészítés*, lehetőség szerint duális képzésben.

A szakirányú *felsőoktatási továbbtanulás* az 5. évben letett szakmai vizsga után a mainál könnyebb lesz. A felvételi pontok számításánál szakirányú továbbtanulás esetén lehetőség lesz arra, hogy *csak a szakmai vizsga eredményét vegyék figyelembe*, a százalékos eredmény négyszerezésével. A tananyagok összehangolására, a tanultak beszámítására is sor kerül majd. Az *okleveles technikus* képzés esetén a képzésben részt vesznek egyetemi, főiskolai oktatók, a továbbtanulásnál kreditként beszámításra kerülnek a középiskolában tanultak.

**4. Ingyenesség, ösztöndíjak, „munkadíj”**

Két (alap)szakma megszerzése továbbra is *ingyenes lesz, nappali és esti képzésben egyaránt.* Emellett ingyenes lesz egy ún. államilag elismert szakképesítés megszerzése is, ha azt iskolában szerezték.

Teljességgel átalakul az ösztöndíjak és juttatások rendszere.  A szakképzésben a mainál lényegesen *szélesebb kör* részesül majd valamilyen juttatásban. A juttatások nemcsak a hiányszakmákban, hanem *minden szakmában* járnak majd. Az eddigiektől eltérően nemcsak a hároméves, hanem az *érettségit adó képzésben is* lesz ösztöndíj, emellett a duális képzésben résztvevők *munkabér jellegű juttatást* kapnak. Ez lehetővé teszi az érettségit adó szakképzésben való részvételt azokban az esetekben is, ahol a szülők anyagi okokból a rövidebb képzési időt választanák.

*Az ösztöndíjak és munkabérek mértéke jelentős.* Alapja a mindenkori minimálbér. A következő tanévben *a havi összeg* közelítőleg:

– a technikum 9-10. évfolyamán 8 ezer, a szakképző iskola 9. évfolyamán 16 ezer, az orientációs évfolyamon 8 ezer Ft,

– a további évfolyamokon mindenhol tanulmányi eredménytől függően 8-54 ezer Ft,

– a műhelyiskolában ennek a fele,

– duális képzésben (munkaszerződéssel) 100-160 ezer Ft.

Azok, akik hátrányos helyzetűek vagy gyermekvédelmi támogatásban részesülnek, *szociális ösztöndíjra pályázhatnak*, melynek összege most 32 ezer Ft lesz. A pályázati felhívást az NSZFH jelenteti majd meg – figyeljenek erre!

*Nem jár ösztöndíj* a köznevelés keretében maradó *művészeti-kulturális* szakképesítéseket választóknak, illetve a *fogyatékossággal élők szakiskoláiban* tanulóknak.

4. **Gimnázium utáni szakmai oktatás**

Megmarad a gimnázium utáni szakmatanulás lehetősége. Az ebben a körben elérhető kétéves képzés során is járnak a juttatások, és ebben az esetben is könnyebb lesz a szakirányú továbbtanulás. Így *a gimnázium nem csak azoknak ajánlható, akik a felsőoktatásban akarnak továbbtanulni.* Jó lehetőség a szakmatanulás (technikusképzés) azoknak is, akiket nem vesznek fel az egyetemre,

5**. Művészeti, kulturális, oktatási szakképesítések, szakgimnázium**Ezek a szakképesítések nem szerepelnek a szakmajegyzékben, a képzés utáni vizsga nem ad szakmát vagy technikus végzettséget, csak szakképesítést (megnevezésében azonos a felnőttképzésben megszerezhető állam által elismert szakképesítésekkel). Lényeges különbség, hogy ezek nem technikumokban tanulhatók, hanem szakgimnáziumokban, amelyekre továbbra is a köznevelési törvény vonatkozik. Az ilyen képzésekben résztvevők nem kapnak ösztöndíjat és nem köthetnek tanulói munkaszerződést, nem tudni, hogy lesz-e számukra továbbtanulási könnyítés. A szakgimnázium is ötéves, de itt lehetőség van a 12. évfolyam után érettségivel kilépni. Ebben a listában szerepel a pedagógiai és gyógypedagógiai asszisztens is, a pedagógiai munkatárs szakirányaként.

Vigyázat! Néhány művészeti jellegű szakképesítés, pl. a grafikus vagy a mozgókép- és animációkészítő alapszakmaként technikumban tanulható.

7. **(Speciális) szakiskolák**

A szakiskolák nem kerültek a szakképzés rendszerébe, maradtak a köznevelésben. Ez azonban nem jelenti azt, hogy a jelenlegiekkel ellentétben minden szakiskola az EMMI-hez, a tankerületekhez tartozik majd: a többcélú intézmények ott maradtak, ami a meghatározó bennük. A szakiskolákban részszakmát lehet szerezni, de az SNI-sek hosszabb idő alatt (alap)szakmát is szerezhetnek. Náluk nincs lehetőség ösztöndíjra, de duális képzésben való részvételük esetén nekik is jár munkadíj.

6. **Szakképzettséggel rendelkezők érettségiszerzése**  
A hároméves képzés után megszűnik a két év alatti nappali érettségiszerzés lehetősége, a most beiskolázottaknak erre *csak felnőttoktatás keretében* lesz lehetőségük.

8. **Általános iskolai végzettséggel nem rendelkezők lehetőségei – Dobbantó és műhelyiskola**

Azok számára, akik nem végezték el az általános iskolát, a Szakképzési HÍD programot felváltja a *Dobbantó* nevű képzés (ez nem azonos a korábbi Dobbantó projekttel). A szándék szerint a képzés eredményesebb lesz a mostaninál. Az egyes iskolák által indított programok jelentősen különbözhetnek. A Dobbantót elvégezve az úgynevezett *műhelyiskolákban* kevesebb kötöttséggel, egy mester mellett lehet részszakmához jutni (és utána esetleg bekapcsolódni a normál képzésbe), de lehetőség lesz a „normál” képzésbe való közvetlen bekapcsolódásba is.

9. **Előkészítő** (**orientációs) évfolyam**

A Köznevelési Hídprogramot az előkészítő (orientációs) évfolyam váltja fel. Ez az *alapkompetenciák erősítése* mellett a *szakma-, illetve ágazatválasztás segítését* is célul tűzi ki, így elvileg a kompetenciahiánnyal küzdők mellett a választani nem tudóknak is ajánlható. Orientációs évfolyamok egyedi programokkal indulnak, a minőségük között valószínűleg nagy különbség lesz. 8 ezer Ft ösztöndíj, ill. a szociális ösztöndíj ezen az évfolyamon is jár.

10. **Szakképzési szakkollégium**

Az ígéretek szerint már 2020-tól elkezdik egy új szakkollégiumi rendszer kialakítását. Mátészalka, Berettyóújfalu, Szerencs, Komló, Nagykanizsa a tervezett helyszínek –, ennek szabályozása azonban még nem ismert, és a kollégiumokról nincsenek friss híreink. Az Arany János szakképzési-kollégiumi programra azonban már nem lehet jelentkezni.

**11. Integrált SNI**

Az SNI-sek értékelés alóli felmentési lehetősége megmarad, azonban *a törvény szerint a szakirányú oktatásban – tehát a szakképző iskolák 10., a technikumok 11. évfolyamán a szakmai tárgyakból – nincs felmentési lehetőség*. Elméletileg lehetőség van integrált képzésben is részszakképesítés szerzésére, illetve arra, hogy hosszabb idő alatt szerezzen valaki szakmát. Az igazgató engedélyezhet egyéni munkarendet, ami a szakmai tárgyakra is kiterjedhet.  A végrehajtási rendelet részletesen tartalmazza az SNI-s, ill. a tanulási, beilleszkedési nehézséggel küzdők lehetőségeit, illetve a szakmai vizsgán igénybe vehető könnyítések szabályait. Nem világos, hogy az SNI-sek esetén hogyan bírálják el a pályaalkalmassági követelményeket, mivel a törvény szerint csak azt lehet felvenni szakképző intézménybe, aki *az adott ágazat pályaalkalmassági követelményeinek megfelel.*